กบข.บอกสมาชิกปีนี้กำไรไม่สูง
ขายหุ้นทำกำไรตุนผลตอบแทนปรับพอร์ตเน้นปลอดภัยลดเสี่ยง
11 ส.ค. 2554

ขายหุ้นทำกำไรตุนผลตอบแทนปรับพอร์ตเน้นปลอดภัยลดเสี่ยง
กบข.คาดผันผวนทั้งปี ชี้แจงสมาชิกผลตอบแทนปีนี้ไม่เท่าปีก่อน 89% ปรับตัวทุกวิธีเอาชนะเงินเฟ้อ ลดความเสี่ยง
น.ส.โสภาวดี เลิศมนัสชัย เลขาธิการคณะกรรมการกองทุนบำเหน็จบำนาญข้าราชการ (กบข.) เปิดเผยว่า อัตราผลตอบแทนปี 2554 อาจไม่เท่าปีก่อน อยู่ที่ 8.9% เนื่องจากความผันผวนจากปัจจัยในและนอกประเทศ แต่มั่นใจว่าเป็นบวกและชนะเงินเฟ้อ
ทั้งนี้ คาดว่าอัตราเงินเฟ้อจะอยู่ที่ 3.54% ส่วนดัชนีหุ้นในช่วง 6 เดือนแรกปีนี้น่าจะต่ำกว่าระดับปิดสิ้นปีก่อน ที่ 1,032.76 จุด ขณะที่ทั้งปี 2553 ดัชนีหุ้นโดยรวมพุ่งขึ้น 40.60%
“ในช่วง 6 เดือนที่ผ่านมา การลงทุนค่อนข้างมีความผันผวน และคาดว่าจะมีลักษณะเช่นนี้ตลอดปีนี้ แม้คาดว่าการจัดตั้งรัฐบาลจะผ่านไปได้ด้วยดี ทำให้นักลงทุนต่างชาติน่าจะกลับมาลงทุนอีกครั้งก็ตาม” น.ส.โสภาวดี กล่าว
สำหรับกลยุทธ์การลงทุนในช่วงที่เหลือของปีนี้ กบข.จะมีการปรับพอร์ตให้เป็นไปตามสถานการณ์ ซึ่งตั้งแต่ต้นปีที่ผ่านมาได้ลดพอร์ตการลงทุนในตลาดหุ้นลง โดยขายทำกำไรเมื่อดัชนีปรับตัวขึ้น และหาจังหวะเข้าซื้อเมื่อดัชนีปรับตัวลงซึ่งในปีนี้ คาดว่าพอร์ตการลงทุนในตลาดหุ้นจะลดลงเหลือประมาณ 9% จากปีก่อนมีอยู่ 10% และเพิ่มการลงทุนในตราสารหนี้โลกเป็น 10% จากปีก่อนอยู่ที่ 5%
ปัจจุบัน กบข.จะลงทุนในตลาดหุ้นและตราสารหนี้ในต่างประเทศประมาณ 15% โดยเน้นการลงทุนโครงสร้างพื้นฐานและสินค้าโภคภัณฑ์ ซึ่งที่ผ่านมา กบข.ได้ปรับรูปแบบการลงทุนในต่างประเทศให้มีความคล่องตัวมากขึ้น จากเดิมที่การลงทุนจะจ้างที่ปรึกษา เปลี่ยนเป็นแต่งตั้งผู้จัดการกองทุนเข้ามาบริหารโดยตรง ด้านนายอารีพงศ์ภู่ชอุ่ม ปลัดกระทรวงการคลัง ในฐานะประธานกรรมการ กบข. กล่าวว่า การลงทุนในปี 2554 กบข.ได้ปรับกลยุทธ์ลงทุนให้สอดคล้องกับสถานการณ์ทั้งในและนอกประเทศที่เปลี่ยนแปลงตลอดเวลา เพื่อลดความเสี่ยงโดยรวมของกองทุน
ส่วนสถานการณ์การลงทุนในช่วงครึ่งหลังของปีนี้ คาดภาวะตลาดการเงินมีแนวโน้มผันผวนสูง จากหลายปัจจัยทั้งในและนอกประเทศที่อาจส่งผลกระทบต่อเศรษฐกิจและตลาดเงินตลาดทุน อาทิ การแก้ปัญหาหนี้สาธารณะในยุโรป การสิ้นสุดมาตรการผ่อนคลายเชิงปริมาณรอบที่ 2 (QE2) ของสหรัฐ การเลือกตั้งและสถานการณ์ทางการเมืองของไทย
เมื่อวันที่ 27 มิ.ย.ที่ผ่านมา กบข.จัดการประชุมใหญ่ประจำปี 2554มีผู้แทนสมาชิก กบข.จากส่วนราชการทั่วประเทศเข้าร่วมกว่า 500 คน และรายงานผลการดำเนินงานปี 2553 มีรายได้จากการลงทุนรวม 37,244 ล้านบาท เพิ่มขึ้น 45.69% จากปี 2552 โดยการลงทุนในตราสารทุนไทยได้รับผลตอบแทนสูงถึง 45.75% และการลงทุนในตราสารหนี้ไทยได้ผลตอบแทน 4.11 % ขณะที่การลงทุนในตราสารหนี้โลกให้ผลตอบแทน 4.15 %